CELEX: 32016D0221
Language: et
Date: 2016-02-12 00:00:00
Title: Komisjoni otsus (EL) 2016/221, 12. veebruar 2016, millega muudetakse otsust (EL) 2015/1937, millega luuakse sõltumatu nõuandev Euroopa Eelarvenõukogu

17.2.2016   
            
            
               ET
            
            
               Euroopa Liidu Teataja
            
            
               L 40/15
            
         KOMISJONI OTSUS (EL) 2016/221,
   12. veebruar 2016,
   millega muudetakse otsust (EL) 2015/1937, millega luuakse sõltumatu nõuandev Euroopa Eelarvenõukogu
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut
   ning arvestades järgmist:
   
               (1)
            
            
               Komisjon võttis 21. oktoobril 2015 vastu otsuse, millega luuakse sõltumatu nõuandev Euroopa Eelarvenõukogu (1). See otsus sisaldab mitmeid sätteid nii eelarvenõukogu kui ka eelarvenõukogu sekretariaadi missiooni ja ülesannete, koosseisu, sõltumatuse ja toimimise kohta, täpsustades ühtlasi, et eelarvenõukogu sekretariaat peaks halduslikult kuuluma komisjoni peasekretariaadi juurde. Kõnealuse otsuse kohaselt täidab sekretariaadi juhataja ülesandeid peaökonomist, kelle ametikoht loodi 17. aprilli 2015. aasta otsusega C(2015) 2665.
            
         
               (2)
            
            
               17. aprilli 2015. aasta otsuses komisjoni peaökonomisti kohta on sätestatud, et peaökonomist kontrollib liikmesriikide majandus- ja eelarvepoliitika koordineerimise ja jälgimise vallas päevakorras olevaid komisjoni otsuseid. Selle otsuse kohaselt on peaökonomist seotud euro ja sotsiaaldialoogi eest vastutava asepresidendiga, kes võib samuti peaökonomistilt arvamuste esitamist nõuda (2).
            
         
               (3)
            
            
               Ühtsuse ja tõhususe tagamise huvides on kohane peaökonomisti ja Euroopa Eelarvenõukogu sekretariaadi juhataja ülesanded lahus hoida.
            
         
               (4)
            
            
               Otsust, millega luuakse sõltumatu nõuandev Euroopa Eelarvenõukogu, tuleks vastavalt muuta,
            
         ON TEINUD JÄRGMISE OTSUSE:
   Ainus artikkel
   Komisjoni otsuse (EL) 2015/1937 (3) artikli 3 lõige 8 asendatakse järgmisega:
   
      „8.   Komisjon määrab sekretariaadi juhataja pärast Euroopa Eelarvenõukogu sekretariaadi eesistujaga konsulteerimist. Sekretariaadi juhataja määratakse ametisse kolmeaastaseks ametiajaks, mida saab ühe korra pikendada. Tema ülesannete hulka kuulub eelarvenõukogu moodustamise ettevalmistamine. Sekretariaadi muud liikmed on ametnikud, ajutised töötajad või lepingulised töötajad ja riikide lähetatud eksperdid, kelle on valinud sekretariaadi juhataja kokkuleppel eesistujaga. Kõik sekretariaadi liikmed valitakse kõrge kvalifikatsioonitaseme ja kogemuste alusel eelarvenõukogu tegevuse jaoks olulistes valdkondades ning määratakse ametisse või antakse sekretariaadi käsutusse (mis à disposition).
      9.   Kui Euroopa Eelarvenõukogu sekretariaadi eesistujat ei ole veel määratud, määrab komisjon erandina lõikest 8 sekretariaadi juhataja otse.”
   
   
      Brüssel, 12. veebruar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  C(2015) 8000.
   
      (2)  C(2015) 2665.
   
      (3)  Komisjoni otsus (EL) 2015/1937, 21. oktoober 2015, millega luuakse sõltumatu nõuandev Euroopa Eelarvenõukogu (ELT L 282, 28.10.2015, lk 37).